## Zaključak Hrvatske agencije za poštu i elektroničke komunikacije klasa: UP/I-344-08/09-01/44 od 23. studenoga 2009. godine

### NN 154/2009 (23.12.2009.), Zaključak Hrvatske agencije za poštu i elektroničke komunikacije klasa: UP/I-344-08/09-01/44 od 23. studenoga 2009. godine

154 23.12.2009 Zaključak Hrvatske agencije za poštu i elektroničke komunikacije klasa: UP/I-344-08/09-01/44 od 23. studenoga 2009. godine

HRVATSKA AGENCIJA ZA POŠTU I ELEKTRONIČKE KOMUNIKACIJE

3807

Na temelju članka 131. stavka 4. Zakona o općem upravnom postupku (»Narodne novine« br. 53/91 i 103/96; dalje u tekstu: ZUP) i članka 114. Zakona o elektroničkim komunikacijama (»Narodne novine« br. 73/08), nadzornik elektroničkih komunikacija donosi

ZAKLJUČAK

1. Obustavlja se postupak stručnog nadzora nad trgovačkim društvom INFORMATIVNI CENTAR VIROVITICA d.o.o. iz Virovitice, Ferde Rusana 1/IX, pokrenut radi uklanjanja nedostataka u radu radijske postaje – UKV odašiljača radne frekvencije 92,9 MHz, postavljene na lokaciji Virovitica (Kaza).

2. Ovaj zaključak objavit će se u »Narodnim novinama« i na internetskim stranicama Hrvatske agencije za poštu i elektroničke komunikacije.

Obrazloženje

Zaposlenici Odjela nadzora Hrvatske agencije za poštu i elektroničke komunikacije (dalje u tekstu: HAKOM) su 12. svibnja 2009. godine u vremenu 13:47 do 14:02 sati i 8. rujna 2009. godine u vremenu od 15:48 do 16:03 sati, na području Virovitice proveli mjerenje tehničkih značajki radijske postaje u vlasništvu trgovačkog društva Informativni centar Virovitica d.o.o.. Tom je prigodom utvrđeno nepridržavanje tehničkih uvjeta uporabe radijskih postaja – UKV odašiljača u radu na lokaciji Virovitica (Kaza) i to nepropisne devijacije koja znatno prelazi dopuštenu najvišu vrijednost ± 75kHz.

O utvrđenom činjeničnom stanju sačinjen je Zapisnik o obavljenom stručnom nadzoru uporabe i kontrole radiofrekvencijskog spektra – navedene radijske postaje, koji je dostavljen trgovačkom društvu Informativni centar Virovitica d.o.o. dopisom (klasa: 344-08/09-01/44, urbroj: 376-09-09-01) od 24. rujna 2009. godine. Nadzornik je zapisnikom naredio usklađivanje rada radijske postaje sa zahtjevima iz članka 7. stavka 8. i 9. »Pravilnika o tehničkim uvjetima i uvjetima uporabe radijskih postaja za odašiljanje radijskog programa u UKV području, s frekvencijskom modulacijom (UKV/FM)« (»Narodne novine« broj 37/96). Dana 19. listopada 2009. g. direktor trgovačkog društva Informativni centar Virovitica d.o.o., gospodin Trpimir Markotić, izvijestio je HAKOM da je postupio po zapisniku i uskladio rad radijske postaje sukladno tehničkim zahtjevima i normama iz Pravilnika.

Dana 18. studenog 2009. godine zaposlenici Odsjeka stručnog nadzora HAKOM-a provjerili su da li je trgovačko društvo Informativni centar Virovitica d.o.o. postupilo prema Zapisniku od 24. rujna 2009. godine. Na temelju mjerenja utvrđeno je da je predmetno trgovačko društvo postupilo po zapisniku i uskladilo rad radijske postaje sukladno tehničkim zahtjevima i normama.

Slijedom navedenog, nadzornik je obustavio postupak po ovom predmetu.

Klasa: UP/I-344-08/09-01/44
Urbroj: 376-09-09-03 AK
Osijek, 23. studenoga 2009.

Nadzornik
elektroničkih komunikacija
Anđelko Kopecki, dipl. ing. el., v. r.

Ostalo, NN 154/2009-3807